text: Mange lederen på jagt efter nyt job
  14 juni 2011 kl. 13.52
  Ledere i Sydjylland vil de kommende år have fuld gang i jobsøgningen. Det viser en ny undersøgelse foretaget af organisationen Lederne, hvor 2.329 ledere, heraf 326 fra Sydjylland, løfter sløret for deres overvejelser om jobskift i fremtiden.
  To ud af fem ledere i Sydjylland, 41 procent, svarer, at de seriøst overvejer at søge nyt job inden for de nærmeste ét til to år. Dette tal er lidt lavere end landsgennemsnittet, som er 46 procent.
  - Tallene er et positivt udtryk for, at krisen er ved at være overstået. Mange ledere har sat jobskifte på stand by under krisen, men nu hvor vi er ved at være igennem, er risikoen ved et jobskifte mindre., siger afdelingsformanden for Lederne i Sydvestjylland, Lars Møldrup. Han tilføjer:
  - Mange ledere er desuden tilknyttet gode ledelsesnetværk og bliver ad den vej inspireret og udfordret til nye muligheder. Det er jo nu, hvor der er gang i hjulene igen, at der er behov for dygtige og fleksible ledere, mener Lars Møldrup.
  Undersøgelsen er baseret på svar fra ledere, der alle er ansat i den private sektor.
  